钦定古今图书集成/明伦汇编/宫闱典/第129卷 > 仇士良
## 钦定古今图书集成/明伦汇编/宫闱典/第129卷 > 仇士良

按《唐书宦者传》：“‘士良，字匡美，循州兴宁人。顺宗时，得
侍东宫。宪宗嗣位，再迁内给事，出监平卢、凤翔等军。
尝次敷水驿，与御史元稹争舍上厅，击伤稹。中丞王
播奏御史、中使以先后至，得正寝，请如旧章’。帝不直
稹，斥其官。元和、太和间，数任内外五坊使，秋按鹰内
畿，所至邀吏供饷，暴甚寇盗。文宗与李训欲杀王守
澄，以士良素与守澄隙，故擢左神策军中尉兼左街
功德使，使相糜肉。”已而训谋悉逐中官，士良悟其谋，
与右神策军中尉鱼弘志、大盈库使宋守义挟帝还
宫，王涯、舒元舆已就缚。士良肆胁辱，令自臣反，示牒
于朝，于时莫能辨其情，皆谓诚反。士良因纵兵捕，无
轻重，悉毙两军，公卿半空。事平，加特进、右骁卫大将
军，弘志右卫上将军，兼中尉，守义右领军卫上将军。
李石辅政，棱棱有风岸，士良与论议数屈，深忌之，使
贼刺石于亲仁里，马逸而免。石惧辞位，士良益无惮。
泽潞刘从谏本与训约诛刘注，及训死，愤士良得志，
乃上书言：“王涯等八人皆宿儒大臣，愿保富贵，何苦
而反。今大戮所加，已不可追，而名曰‘逆贼，含愤九泉。
不然，天下义夫节士畏祸伏身，谁肯与陛下共治邪’？”
即以训所移书，遣部将陈季卿以闻。季卿至，会石遇
盗，京师扰疑不敢进。从谏大怒，杀季卿，腾书于朝。又
言：“臣与训诛注，以注本宦竖所提挈，不使闻知。今四
方共传宰相欲除内官，而两军中尉闻自救死，妄相
杀戮，谓为反逆。有如大臣挟无将之谋，自宜执付有
司，安有纵俘劫横尸阙下哉？陛下视不及，听未闻也。
且宦人根党，蔓延在内，臣欲面陈，恐横遭戮害。谨修
封疆，缮甲兵，为陛下腹心。如奸臣难制，誓以死清君
侧。”书闻，人人传观。士良沮恐，即进从谏检校司徒，欲
弭其言。从谏知可动，复言：“臣所陈系国大体，可听，则
宜洗宥涯等罪；不可听，则赏不宜妄出。安有死冤不
申而生者！”荷禄固辞，累上书暴指士良等罪。帝虽不
能去，然倚其言，差自彊。自是郁郁不乐，两军球猎宴
会绝矣。开成四年，苦风痹，少间，召宰相见延英，退坐
思政殿，顾左右曰：“所直学士谓谁？”曰：“周墀也。”召至，帝
曰：“自尔所况，朕何如主？”墀再拜曰：“臣不足以知，然天
下言陛下尧、舜主也。”帝曰：“所以问，谓与周赧、汉献孰
愈？”墀惶骇曰：“陛下之德，成、康、文、景未足比，何自方二
主哉！”帝曰：“赧、献受制彊臣，今朕受制家奴，自以不及
远矣。”因泣下。墀伏地流涕。后不复朝，至大渐云。始，枢
密使刘弘逸、薛季棱、宰相李玨、杨嗣复谋奉太子监
国，士良与弘志议更立，玨不从，乃矫诏立颍王为皇
太弟，士良以兵奉迎，而太子还为陈王。初，庄恪太子
薨，杨贵妃谋发安王，不克。武宗已立，士良发其事，劝
帝除之，以绝人言，故王妃皆死。士良迁骠骑大将军，
封楚国公，弘志韩国公，实封户三百。俄而玨嗣复罢
去，弘逸、季棱诛矣。帝明断，虽士良有援立功，内实嫌
之，阳示尊宠。李德裕得君，士良愈恐。会昌二年，上尊
号，士良宣言：宰相作赦书，减禁军缣粮刍菽以摇怨，
语两军曰：“审有是，楼前可争。”德裕以白帝，命使者谕
神策军曰：“赦令自朕意，宰相何豫尔，渠敢是？”士乃怗
然，士良惶惑不自安。明年，进观军容使，兼统左右军，
以疾辞，罢为内侍监、知省事。固请老，诏可。寻卒，赠扬
州大都督。士良之老，中人举送还第，谢曰：“诸君善事
天子，能听老夫语乎？”众唯唯。士良曰：“天子不可令闲
暇，暇必观书，见儒臣则又纳谏，智深虑远，减玩好，省
游幸，吾属恩且薄而权轻矣。为诸君计，莫若殖财货，
盛鹰马，日以球猎声色蛊其心，极侈靡，使悦不知息，
则必斥经术，暗外事，万机在我，恩泽权力，欲焉往哉？”
众再拜。士良杀二王、一妃、四宰相，贪酷二十馀年，亦有术自将，恩礼不衰云。死之明年，有发其家藏兵数
千物，诏削官爵，籍其家。始，士良弘志愤，文宗与李训
谋，屡欲废帝。崔慎由为翰林学士，直夜未半，有中使
召入，至秘殿，见士良等坐堂上，帷帐周密，谓慎由曰：
“上不豫已久，自即位，政令多荒阙。皇太后有制，更立
嗣君，学士当作诏。”慎由惊曰：“上高明之德在天下，安
可轻议！慎由亲族中表千人，兄弟群从且三百，何可
与覆族事！虽死不承命！”士良等默然久，乃启后户，引
至小殿，帝在焉。士良等历阶数帝过失，帝俛首。既而
士良指帝曰：“不为学士，不得更坐此。”乃送慎由出，戒
曰：“毋泄，祸及尔宗。”慎由记其事，藏箱枕间，时人莫知。
将没以授其子。引故引恶，中官终讨除之，盖祸原于
士良、《弘志》云。

按《旧唐书宦官传》：“李训既杀守澄，复恶郑注，乃奏用
注为凤翔节度使。训欲尽诛宦官，乃与金吾将军韩
约、新除太原节度使王璠、新除邠宁节度使郭行馀、
权御史中丞李孝本、权京兆尹罗立言谋。其年十一
月二十一日，上御宣政殿，百寮班定，韩约不奏平安，
乃奏曰：‘臣当仗廨内石榴树夜来降甘露，请陛下幸
仗舍观之’。”帝乘辇趋金吾仗，中尉仇士良与诸官先
往石榴树观之，伺知其诈，又闻幕下兵仗声苍黄而
还，奏曰：“南衙有变。”遂扶帝辇入阁门。李训从辇大呼
曰：“邠宁、太原之兵何不赴难，卫乘舆者人赏百千。”于
是谁何之卒及御史台从人持兵入宣政殿院，宦官
死者甚众。辇既入阁门，内官呼万岁。俄而士良等率
禁兵五百馀人，露刃出东上阁门，逢人即杀王涯、贾
𫗧、舒元舆、李训等四人，宰相及王璠、郭行馀等十一
人，尸横阙下。自是权归士良与鱼弘志。至宣宗即位，
复诛其太甚者，而阍寺之势，仍握军权之重焉。